Scenariu de coșmar pentru Rapid anunțat de Marius Șumudică: "S-a terminat!"
Rapid a început cu stângul play-off-ul, iar giuleștenii au rămas la șapte puncte în spatele liderului FCSB.
În prima etapă din play-off, Rapid a pierdut pe teren propriu împotriva campioanei Farul, scor 1-2. Formația antrenată de Cristiano Bergodi a rămas cu 28 de puncte, a fost egalată de Universitatea Craiova, care a învins CFR Cluj (2-1), iar FCSB s-a distanțat la șapte puncte față de principalele urmăritoare.
Marius Șumudică: "Dacă nu câștigi, s-a terminat!"
Marius Șumudică avansează un scenariu negru pentru rapidiști. Fostul antrenor din Giulești spune că echipa pregătită de Cristiano Bergodi riscă să piardă și podiumul, având în vedere startul slab din play-off și programul complicat al echipei.
"D-asta a durut enorm eșecul cu Farul. Dacă te duci la Craiova și nu reușești să câștigi, iar apoi îți vine CFR acasă, s-a terminat. Ești în situația în care poți să pierzi și primele trei.
Eu nu mă așteptam ca Universitatea Craiova să bată la CFR", a spus Marius Șumudică, la Fanatik.
O eventuală clasare în afara podiumului pentru Rapid ar putea însemna și ratarea calificării în competițiile europene. În acest sezon, giuleștenii au părăsit și Cupa României, încă din faza grupelor.
Rapid va juca pe terenul Universității Craiova, sâmbătă, 30 martie, de la ora 21:00. Giuleștenii vor primi ulterior vizita lui CFR Cluj, iar în ultimele două runde din turul play-off-ului sunt programate meciurile cu Sepsi (acasă) și FCSB (deplasare).
- 300.000 de euro este prima anunțată de Dan Șucu la Rapid pentru calificarea în cupele europene, sumă care va fi împărțită de staff și jucători
- 500.000 de euro este prima pentru titlu la Rapid
Urmăriți SPORT.RO și pe Google News